Dobrý deň,

Vaša ponuka z portálu www.profesia.sk na pozíciu obchodný, marketingový manažér pre región Nitra ma veľmi zaujala. Spoločnosť XYZ, je už dlhšiu dobu na trhu a mám s ňou dobré skúsenosti aj ako zákazník. Ponúkate rozličný tovar, dbáte hlavne na spokojnosť zákazníka a to hodnotím veľmi vysoko pozitívne. Preto bude skvelé, ak budem môcť svoje zručnosti a skúsenosti využiť práve pre Vašu spoločnosť.

Určite na tejto pozícii potrebujete človeka, ktorý sa nebojí pracovať a dokáže pracovať dlhodobo naplno. Jednou z mojich hlavných predností, ktoré Vám môžem ponúknuť, je práve to, že sa nebojím pracovať. Mám vyštudovaný II. stupeň Univerzity Konštantína Filozofa v Nitre a počas celého štúdia som pracovala. Išlo hlavne o oblasť predaja v podnikoch a kaviarňach, pri čom chcem neskromne poznamenať, že pri mojich službách sa tržby približne zdvojnásobili. V mojej práci sa vždy snažím mať osobný prístup k ľuďom, čo je, myslím, jedna z najdôležitejších vlastností v práci obchodného zástupcu. Taktiež prirodzene viem, ako si budovať vzťah so zákazníkom. Pracovala som tiež ako promotérka, kde sme prešli školeniami a mám teda aj skúsenosti v predaji iných produktov.

Medzi moje záľuby patrí umenie. Vďaka tomu som mala viacero príležitostí vystupovať verejne, napríklad aj ako moderátorka podujatia, v rámci divadelných predstavení a hudobných koncertov, teda nemám problém ani s prejavom pred väčším množstvom ľudí. Rok som pracovala ako učiteľka, čo potvrdzuje moju schopnosť verejne vystupovať. Táto práca mi však nevyhovovala kvôli nízkej dynamickosti, ktorá mi v povolaní obchodného zástupcu pravdepodobne chýbať nebude. Cestovanie, resp. šoférovanie, mi nerobí problém. Dokážem byť flexibilná podľa potreby a pohotovo riešiť problémy.

Mám vodičský preukaz sk. B, anglický jazyk na úrovni mierne pokročilý a práca s počítačom, napríklad aj s Excelom, mi nerobí problém. Disponujem potvrdením o odbornej spôsobilosti na výkon epidemiologicky závažných činností a zdravotným preukazom. Mám skúsenosti s predajom aj s procesmi týkajúcimi sa predaja. Uprednostňujem silnú orientáciu na zákazníka, teda budovanie si osobného vzťahu. Dokážem argumentovať, avšak tak, aby mal zákazník vždy pocit, že on je ten, kto vyhral, kto urobil dobrý obchod. Nemám problém s komunikáciou, prezentáciou a príjemným vystupovaním so zreteľom na cieľ, s ktorým je táto činnosť spojená. Bydlisko mám priamo v Nitre.

Pevne verím, že Vás moje charakteristiky a skúsenosti zaujali a presvedčíte sa o nich aj na osobnom pohovore. Teším sa na ďalšiu spoluprácu.

S pozdravom

XYZ